Številka: 040-0002/2018-1

Kanal,13. 6. 2018

Na podlagi 35. člena Zakona o lokalih volitvah (Uradni list RS, št. [94/07](http://www.uradni-list.si/1/objava.jsp?urlid=200794&stevilka=4693)– uradno prečiščeno besedilo, [45/08](http://www.uradni-list.si/1/objava.jsp?urlid=200845&stevilka=1987), [83/12](http://www.uradni-list.si/1/objava.jsp?urlid=201283&stevilka=3291), 68/17*v nadaljevanju*: ZLV) in 58. člena Poslovnika Občinskega sveta Občine Kanal ob Soči (Uradni list RS, št. 76/08) Komisija za mandatna vprašanja, volitve in imenovanja objavlja

**JAVNI POZIV**

**ZA VLOŽITEV PREDLOGOV ZA IMENOVANJE OBČINSKE VOLILNE KOMISIJE ZA MANDATNO OBDOBJE 2018-2022**

Občina ima občinsko volilno komisijo kot samostojni občinski organ, ki v skladu z Zakonom o lokalnih volitvah in drugimi predpisi ter splošnimi akti občine skrbi za izvedbo volitev in referendumov ter varstvo zakonitosti volilnih postopkov.

Občinsko volilno komisijo sestavljajo predsednik in trije člani ter njihovi namestniki. Predsednik in njegov namestnik se imenujeta izmed sodnikov ali izmed drugih diplomiranih pravnikov. Ostali člani občinske volilne komisije in njihovi namestniki se imenujejo po predlogih političnih strank, drugih organizacij občanov v občini ter občanov.

Člani občinske volilne komisije ne morejo hkrati kandidirati na volitvah in ne morejo biti določeni za predstavnika ali zaupnika liste kandidatov. Sicer pa ZLV ne določa omejitev za imenovanje ali opravljanje funkcije članov občinske volilne komisije. Ne glede na to pa je nezdružljivost funkcij na splošni ravni opredeljena v Zakonu o integriteti in preprečevanju korupcije.

**Integriteta članov občinske volilne komisije**

Ni v neposrednem nasprotju z zakonom, če je predsednik ali član občinske volilne komisije zakonec, oče, mati, otrok, sestra ali brat, posvojitelj ali posvojenec kandidata oziroma s kandidatom živi v zunajzakonski skupnosti ali registrirani istospolni partnerski skupnosti, vendar pa je treba v vsakem posameznem primeru presoditi ali gre za okoliščine, ki bi v očeh zunanjega opazovalca lahko predstavljale videz nasprotja interesov in s tem obremenile postopek ali odločitev z etičnimi vprašanji.

ZLV opredeljuje volilne organe za lokalne volitve v 45. a členu kot samostojne in neodvisne organe občin, pri čemer je funkcija članov volilnih odborov častna.

**Članstvo v volilni komisiji in nadzornem odboru občine je nezdružljivo.**

**Pravila o sestavi občinske volilne komisije**

Priporočljivo je, da predsednik in namestnik predsednika občinske volilne komisije nista člana političnih strank oziroma da se ne ukvarjata s politiko, kar naj bi občinski svet upošteval pri sprejemanju sklepa o imenovanju občinske volilne komisije. Glede ostalih članov volilne komisije in njihovih namestnikov pa je treba upoštevati sorazmerno zastopanost po političnih strankah.

Na podlagi prejetih predlogov Komisija za mandatna vprašanja, volitve in imenovanja pripravi predlog za imenovanje občinske volilne komisije tako, da upošteva pravilo o sestavi občinske volilne komisije, pri članih in njihovih namestnikih pa tudi pravilo o sorazmerni zastopanosti političnih strank. Občinsko volilno komisijo imenuje občinski svet za obdobje 4 let.

Predloge za predsednika, namestnika predsednika, člane in namestnike članov lahko podajo politične stranke, druge organizacij občanov v občini ter občani.

Predlog kandidature se posreduje Komisiji za mandatna vprašanja volitve in imenovanja Občinskega sveta Občine Kanal ob Soči in mora vsebovati najmanj: navedbo, na kaj se kandidatura nanaša, navedbo predlagatelja, osnovne podatke o kandidatu (ime, priimek, stalno bivališče), privolitev kandidata h kandidaturi in podpis predlagatelja (ter v primeru kandidature za predsednika in namestnika občinske volilne komisije tudi podatek, da izpolnjujeta posebni strokovni pogoj, in sicer da je predsednik in njegov namestnik sodnik ali drugi diplomirani pravnik.

Komisija za mandatna vprašanja volitve in imenovanja bo na prvi naslednji seji obravnavala vse popolne predloge kandidatur kot opredeljeno v tem pozivu, ki bodo posredovane na Komisijo za mandatna vprašanja volitve in imenovanja **do vključno 22.6.2018**.

Predloge posredujte na naslov: Komisija za mandatna vprašanja, volitve in imenovanja pri Občini Kanal ob Soči, Trg svobode 23, Kanal ali na e-naslov: obcina.kanal@obcina-kanal.si s pripisom »Predlog za imenovanje Občinske volilne komisije občine Kanal ob Soči«. Za pravočasne oddane prijave po pošti se štejejo prijave oddane zadnji dan s priporočeno pošiljko.

 **Predsednik**

**Komisije za mandatna vprašanja,**

**volitve in imenovanja**

 **Bruno Colavini**

**Prilogi:**

* Predlog za imenovanje
* IZJAVA – predsednik / namestnik predsednika občinske volilne komisije
* IZJAVA – član / namestnik člana občinske volilne komisije